《感兴三首 其二》
宋代·苏舜钦

在昔帝舜日，光宅辟四门。所宾无凶邪，德教日益敦。

末世多滥奸，九重严大阍。捍掫主讥察，谁何辨语言。

一关百力士，列立甃石温。设官按尺籍，唱号于未昏。

唐末稍懈怠，尝值外使奔。京城凶豪儿，奋剑闯帝藩。

狂呼啸虎豹，便欲倾乾坤。赖有宰相在，不然神器翻。

我朝讲制度，门籍反不存。近知贱丈夫，突入犯赤轩。

陛官未暇执，呶呶何其諠。祖宗创业难，慎重在后昆。

勇夫犹重闭，况乃天子尊。何罗犹宜察，况乃外寇屯。

兴语一及此，舌出反自扪。吾家本寒微，世受朝廷恩。

欲奏鸱鸮诗，当涂谁荐论。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。